།དཔལ་ལྡན་ས་སྐྱ་པའི་སྔགས་འཆང་རྣམས་ལ་མེད་ཐབས་མེད་པའི་དུས་རྒྱུན་གྱི་བཟའ་བའི་དམ་ཚིག་བདུད་རྩིའི་རིལ་བུ་བསྒྲུབ་ཚུལ་གྱི་གསུང་རབ་རྣམས་ཕྱོགས་གཅིག་ཏུ་བསྒྲིགས་པ་ཉོན་མོངས་ནད་ཀུན་སེལ་བའི་སྨན་མཆོག་བདུད་རྩིའི་རྒྱ་མཚོ་བཞུགས་སོ།། ན་མོ་གུ་རུ་བཛྲ་དྷ་ར་བུདྡྷ་དྷྭ་ཛ་ཡེ། རྗེ་བཙུན་རྩ་བརྒྱུད་བླ་མའི་ཚོགས་རྣམས་ལ། །གུས་པས་བཏུད་དེ་གསང་སྔགས་འཛིན་རྣམས་ཀྱིས། །རྒྱུན་དུ་ཟ་བའི་རྫས་མཆོག་བསྒྲུབ་པའི་ཚུལ། །གོང་མའི་གསུང་རྣམས་བཏུས་ཏེ་འདིར་སྤེལ་ལོ། །ཞེས་མཆོད་པར་བརྗོད་ཅིང་བཤད་པར་དམ་བཅས་ནས། འདིར་དཔལ་ལྡན་ས་སྐྱ་པའི་སྔགས་འཆང་རྣམས་ལ་མེད་ཐབས་མེད་པའི་དུས་རྒྱུན་གྱི་བཟའ་བའི་དམ་ཚིག་བདུད་རྩི་རིལ་བུ་བསྒྲུབ་ཚུལ་གྱི་གསུང་རབ་རྣམས་ཕྱོགས་གཅིག་ཏུ་བསྒྲིགས་པ་ཉོན་མོངས་ནད་ཀུན་སེལ་བའི་སྨན་མཆོག་བདུད་རྩིའི་རྒྱ་མཚོ་ཞེས་བྱ་བ་འདི་འཆད་པ་ལ་དོན་བདུན་ཏེ། རྗེ་བཙུན་མཆོག་གི་གསུང་རབ་ལས་འབྱུང་ཚུལ་བཤད་པ། ཆོས་རྒྱལ་འཕགས་པའི་གསུང་རབ་ལས་འབྱུང་ཚུལ་བཤད་པ། བདག་ཆེན་བློ་གྲོས་རྒྱལ་མཚན་གྱི་གསུང་རབ་ལས་འབྱུང་ཚུལ་བཤད་པ། མུས་ཆེན་སངས་རྒྱས་རིན་ཆེན་གྱི་གསུང་རབ་ལས་འབྱུང་ཚུལ་བཤད་པ། སྦས་པའི་རྣལ་འབྱོར་འཕགས་ཆེན་དཔལ་ལྡན་བཀྲ་ཤིས་ཀྱི་གསུང་རབ་ལས་འབྱུང་ཚུལ་བཤད་པ། སྙིགས་དུས་བསྟན་པའི་ཉི་མ་ངག་དབང་ཀུན་དགའ་རིན་ཆེན་གྱི་གསུང་རབ་ལས་འབྱུང་ཚུལ་བཤད་པ། དེ་ལྟ་བུའི་བཟའ་བའི་དམ་ཚིག་གི་རྫས་ཀྱི་རིལ་བུ་འདི་ལ་བྱིན་རླབས་ཀྱི་རྒྱུན་བཞུགས་ཚུལ་བཤད་པའོ། །དང་པོ་ནི། འཁྲུལ་པའི་དྲི་མ་ཐམས་ཅད་ཟད་པར་སྤངས་པ་རྗེ་བཙུན་རིན་པོ་ཆེ་དཔལ་ལྡན་གྲགས་པའི་ཞབས་ཀྱིས་མཛད་པའི་ལམ་འབྲས་གླེགས་བམ་གྱི་ནང་ན་བཞུགས་པའི་བདུད་རྩི་རིལ་བུ་བསྒྲུབ་ཚུལ་གྱི་གསུང་རབ་ལས་འདི་ལྟར་འབྱུང་སྟེ། བླ་མ་དམ་པའི་ཞབས་ལ་སྤྱི་བོས་ཕྱག་འཚལ་ལོ། །དུས་རྒྱུན་གྱི་བཟའ་བའི་དམ་ཚིག་ནི། རྩ་བའི་རྒྱུད་ལས། ན་དང་ག་ཧ་དང་པོ་དང་། །མཐའ་ཡི་ཤ་དང་དང་པོའི་ཤ །ཀྱཻ་རྡོ་རྗེ་ལས་གསུངས་པའི། །བདུད་རྩི་ལྔའང་དེ་བཞིན་བཟའ། །ཞེས་པ་ལ་བརྟེན་ནས་དམ་ཚིག་གི་རྫས་བདུད་རྩི་རིལ་བུ་བསྒྲུབ་པ་བསྟན་པ་ནི། སྒྲུབ་པ་པོ་དམ་ཚིག་དང་ལྡན་པས་ཡིད་དང་མཐུན་པའི་གནས་སུ། ཐོག་མར་རྫས་དང་ཡོ་བྱད་རྣམས་བསོག་པར་བྱ་སྟེ། དེའང་ཚོགས་ཀྱི་འཁོར་ལོའི་ཡོ་བྱད་ཅི་ཙམ་འབྱོར་པ་བསོག གཞན་ཡང་ཤ་ལྔ་བདུད་རྩི་ལྔ་ལ་སོགས་པ་བསོག་སྟེ། ཤ་ལྔ་ནི། མིའི་ཤ་དང་། བ་ལང་གི་ཤ་དང་། ཁྱིའི་ཤ་དང་། རྟའི་ཤ་དང་། གླང་པོ་ཆེའི་ཤ་དང་ལྔའོ། །དེ་ལ་གླང་པོ་ཆེའི་ཤ་མ་རྙེད་ན་མིའི་ཤས་དོད་བྱས་པས་ཆོག་གསུངས། བདུད་རྩི་ལྔ་ནི། དྲི་ཆུ་དང་། དྲི་ཆེན་དང་། རཀྟ་དང་། བྱང་ཆུབ་ཀྱི་སེམས་དང་། ཤ་ཆེན་ཟེར་ཡང་མིའི་ཀླད་པ་ཡིན་གསུངས་སོ། །དེ་ལྟར་ལྔའོ། །གཞན་ཡང་དེ་རྣམས་ཀྱི་བརྡ་བསོག་པར་བྱ་སྟེ། དྲི་ཆུའི་བརྡ་གླ་རྩི། དྲི་ཆེན་གྱི་བརྡ་ཨ་རུ་ར། རཀྟའི་བརྡ་དུ་རུ་ཀ བྱང་སེམས་ཀྱི་བརྡ་ག་པུར། ཤ་ཆེན་གྱི་བརྡ་ཙནྡན་དམར་པོ། གཞན་ཡང་འབྲས་བུ་གསུམ་དང་། ཚ་བ་གསུམ་ལ་སོགས་པ་ཅི་རིགས་པར་བསོག་གོ །དེ་ནས་བསྒྲུབ་པའི་གྲོགས་དམ་ཚིག་ཐོབ་ལ་མ་ཉམས་པ་མང་ན་བདུན་བརྒྱད། ཉུང་ན་གསུམ་མམ་བཞིའི་བར་གྲལ་བྱས་ལ་བཞག་གོ །དེ་ནས་གནས་ཁང་ཕྱག་དར་བྱ་བ་དང་། བླ་བྲེ་བྲེ་བ་དང་། བྲིས་སྐུ་ལ་སོགས་པ་བཀྲམ་ལ། གྲུབ་ན་དཀྱིལ་འཁོར་བཞེངས། མ་གྲུབ་ན་བསྒྲུབ་པའི་མཎྜལ་བྱས་པས་ཆོག མཆོད་པ་བཤམ་པ་དང་། གཏོར་མ་ལ་སོགས་པ་རྗེ་བཙུན་གྱིས་མཛད་པའི་ཐུན་མཚམས་ཀྱི་བྱ་བ་ལས་བྱུང་བའི་ཡི་གེ་བཞིན་བྱའོ། །དེ་ནས་བདུད་རྩི་ལྔ་དང་། བརྡ་ལྔ་དང་། འབྲས་བུ་གསུམ་ལ་སོགས་པ་རྣམས་དང་། བླ་མ་བརྒྱུད་པའི་བདུད་རྩི་རིལ་བུའི་གཏའ་མ་དང་བཅས་པ་ཕྱེ་མར་བཏགས་ལ་དྲི་ཆུས་སྦྱར་ལ་ལྡེ་གུ་བྱས་ཏེ། ཤ་ལྔ་པོ་ལ་བསྐུས་ལ་དེ་རྣམས་ཀ་པཱ་ལའི་སྣོད་གཅིག་གམ་ལྔར་སོ་སོར་བཞག་གོ །དེ་ཡང་དབུས་སུ་མིའི་ཤ ཤར་དུ་བ་ལང་གི་ཤ ལྷོར་ཁྱིའི་ཤ ནུབ་ཏུ་རྟའི་ཤ བྱང་དུ་གླང་པོ་ཆེའི་ཤའོ། །དེ་ནས་ཟངས་མའི་ཤོག་བུ་ལ་སྲུང་བའི་འཁོར་ལོ་བྲིས་པའི་སྟེང་དུ་དགབ་སྟེ་སྲུང་སྐུད་ཀྱིས་བཅིངས་ལ་བཞག་གོ །དེ་ནས་བསྒྲུབ་པའི་ཚད་ནི་ཞག་བདུན་བསྒྲུབ་པར་བྱ་སྟེ། ཞག་གསུམ་གོང་བུ། ཞག་གསུམ་ལྡེ་གུ། ཞག་གཅིག་རིལ་བུའི་བསྒྲུབ་པའོ། །དུས་ནི་ཉི་ཤུ་གསུམ་ནས་དགུའི་བར་དུའོ། །དེའང་འབྱོར་པའི་བྱེ་བྲག་གིས་ཞག་རེ་རེ་ལ་རབ་ཀྱིས་ཚོགས་དྲུག འབྲིང་གིས་བཞི། ཐ་མས་གཉིས། དེའང་མ་འབྱོར་ན་རེ་རེ་བྱའོ། །བསྒྲུབ་པའི་ཆོ་ག་ལ་ནམ་འཇུག་པའི་དུས་སུ། བླ་མ་ལ་ཕྱག་དང་མཎྜལ་ཕུལ་ལ་རང་རང་གི་གྲལ་ལ་འདུག་པ་དང་། ལས་ཀྱི་སློབ་མས་མཎྜལ་ཕུལ་ནས་གསོལ་བ་གདབ་པ་དང་། ཡི་གེ་བརྒྱ་པ་འདོན་པ་ནས་བདག་གི་རྣལ་འབྱོར་དང་བཟླས་པ་བྱེད་པའི་བར་དུ་ཚོགས་ཀྱི་ཆོ་ག་ནར་མ་བཞིན་བྱས་ལ། དེ་ནས་ཐམས་ཅད་ཀྱིས་བདུད་རྩི་བྱིན་གྱིས་བརླབས་ཏེ། ཏིང་ངེ་འཛིན་ནི་ནང་གི་མཆོད་པ་བྱིན་གྱིས་བརླབས་པ་དང་ཁྱད་པར་མེད་ལ། བྱེ་བྲག་ཏུ་སྤྱིའི་དམིགས་པ་ནི། འདིར་སྟེང་གི་ཨོཾ་དང་ཉི་མ་དང་། རྡོ་རྗེ་དང་གསུམ་མི་བཏུང་བར་དེ་རྣམས་ལ་བདུད་རྩིའི་རྒྱུན་འཛག་པར་བསམ་ཞིང་འབྲུ་གསུམ་བཟླ། སོ་སོའི་ནི་མི་མང་པོ་ཡོད་ན་གསུམ་གྱིས་རེ་མོས་གཟུངས་ཐག་ནས་བཟུང་ནས་གསུང་མ་ཆག་པར་བཟླ། ཉུང་ན་གཉིས་སམ་ཅི་རིགས་པར་ནུས་ཚད་དུ་བཟླ་འོ། །གསུམ་གསུམ་གྱི་རེ་མོས་གཟུངས་ཐག་ནས་བཟུང་ནས་སུམྦྷ་ནིའི་སྔགས་གསུང་མ་ཆག་ཏུ་བཟླ། ཉུང་ན་ཅི་རིགས་པར་བཟླས་སོ། །ཐུན་སྤོ་བའི་ཚེ་རང་རང་གི་ཡན་ལག་དྲུག་པའི་མངོན་རྟོགས་ཚང་བར་བསྒོམ་ཞིང་། བདུད་རྩི་བྱིན་རླབས་གསལ་གདབ་ཅིང་བྱ། སྔ་མས་བཟླས་པ་འཇོག་ཁར་ཨོཾ་དང་ཉི་མ་རྡོ་རྗེ་གསུམ་ཞུ་བར་བསམ། དེ་བཞིན་དུ་ཐུན་ནམ་མཚམས་སྤོད་པའི་ཚེ་སྔ་མས་ཞུ་བར་བསམ། ཕྱི་མས་གསལ་གདབ་ཅིང་བསྒོམ་གསུངས། དེ་ནས་ནུབ་གསུམ་སོང་བ་དང་རྫས་དེ་རྣམས་སྟན་པའི་ཁུད་དུ་ཞིབ་པར་བཏགས་ལ་ལྡེ་གུ་དགོང་མོ་ཅི་རིགས་པར་བགོས་ལ་སྔར་བཞིན་ཡང་ཐོད་པར་བླུགས་ལ་ཕྱོགས་བཞི་དབུས་དང་ལྔར་བཞག་ལ་སྒྲུབ་པ་བྱའོ། །དེ་ནས་ཡང་ནུབ་གསུམ་སོང་བའི་ཉིན་བར་དེ་རྣམས་རིལ་བུ་བྱས་ཏེ། ཆེ་ཆུང་གི་ཚད་ཆེ་ན་སྲན་མ་ཙམ། ཆུང་ན་ཉུང་འབྲུ་ཙམ་བྱ། དེ་ནས་ཡང་ཐོད་པར་བླུགས་ལ་རང་སར་བཞག་ལ་སྒྲུབ་པ་བྱའོ། །དེ་ནས་གྲོགས་སྤྱིའི་དམིགས་པ་ནི། སྒྲུབ་པ་ཐོན་པ་དང་། སྟེང་གི་ཉི་མ་དང་རྡོ་རྗེ་རྣམས་ཐོད་པར་ལྷུང་ནས་བདུད་རྩིར་ཞུ་བར་བསམ་པའམ། ཐུན་རེ་ལ་བསྐྱེད་ཅིང་བྱིན་རླབས་ཞུ་བར་བསམ་པ་གང་རུང་བྱ་ཞིང་ཐམས་ཅད་ཀྱིས་འབྲུ་གསུམ་བཟླ་འོ། །དེ་ནས་བར་ཆད་མི་འབྱུང་བར་བྱ་བའི་ཕྱིར་ཐམས་ཅད་ཀྱིས་སུམྦྷ་ནིའམ། རྩ་སྔགས་ལ་སོགས་པ་ཅི་རིགས་པར་བཟླ་འོ། །དེ་ནས་དེ་རྣམས་བསྡུས་ལ་བླ་མས་གསུམ་འགྱུར་རམ་ལྔ་འགྱུར་དུ་ཚགས་བྱས། གཞན་སྒྲུབ་གཡོག་བྱེད་པ་རྣམས་ལ་སྐལ་བ་སྦྱིན། ཡོ་བྱད་སྦྱོར་བའི་ཡོན་བདག་ཡོད་ན་ཡང་སྐལ་བ་མང་དུ་སྦྱིན། གཞན་སློང་བ་རྣམས་ལ་ཡང་ཅི་རིགས་པར་སྦྱིན་ནོ། །དེ་ནས་དེ་རྣམས་སོ་སོ་རང་རང་གི་ཟ་མ་ཏོག་ལ་སོགས་པ་སྣོད་བཟང་པོར་བཞག་ལ། རབ་ཀྱིས་ཐུན་བཞིར་ཐོག་མཐའ་རེ་རེ་བརྒྱད། ཡང་ན་རེ་རེ་སྟེ་ངེས་པར་བཞི་བསྟེན། འབྲིང་གིས་ཐུན་གཉིས་ལ་རེ་རེ་བསྟེན། ཐ་མས་ཀྱང་ཐུན་དང་པོ་ལ་རེ་རེ་བསྟེན། དེ་མ་འགྲུབ་ན་ཟླ་བ་རེ་ལ་རེ་རེ་བསྟེན། དེའང་མ་གྲུབ་ན་ཟླ་བ་དྲུག་ལ་རེ་རེ་བསྟེན། དེའང་མ་གྲུབ་ན་ལོ་རེའི་དཔྱིད་ཟླ་འབྲིང་པོའི་ཚེས་གཅིག་གམ་བཅོ་ལྔ་ལ་རེ་རེ་བསྟེན་གསུངས། དེ་ལྟར་བྱས་པས་བར་ཆད་ཞི་བ་དང་དངོས་གྲུབ་ཐམས་ཅད་མྱུར་དུ་འགྲུབ་པ་ཡིན་གསུངས་སོ། །བདུད་རྩི་རིལ་བུ་བསྒྲུབ་པའི་རིམ་པ་བླ་མ་དམ་པའི་ཞལ་ནས་གསུངས་པ་ལྟར། རྣལ་འབྱོར་པ་གྲགས་པ་རྒྱལ་མཚན་ལ་གཅུང་གིས་གསོལ་བ་བཏབ་ནས་བྲིས་པའོ། །ཞེས་པ་དེ་རྣམས་ཀྱིས་ལུགས་འདིའི་ཡིག་ཆ་ཐམས་ཅད་ཀྱི་རྟེན་གཞིའམ། རྩ་བ་ལྟ་བུར་གྱུར་པ་རྗེ་བཙུན་མཆོག་གི་གསུང་རབ་ལས་འབྱུང་ཚུལ་བཤད་ཟིན་ནས།། ༈ །།སྤྱི་དོན་གཉིས་པ་ཆོས་རྒྱལ་འཕགས་པའི་གསུང་རབ་ལས་འབྱུང་ཚུལ་བཤད་པ་ནི། གསུང་ངག་རིན་པོ་ཆེ་གླེགས་བམ་རྗེ་བཙུན་རིན་པོ་ཆེས་ལྷན་ཅིག་ཏུ་བསྒྲིགས་ནས་དཀར་ཆག་མཛད་པར། མན་ངག་ཕྲ་མོ་གཞན་གྱི་དཀར་ཆག་བྲི་བར་མ་ནུས་སོ། །ཞེས་གསུངས་པའི་མན་ངག་ཕྲ་མོའི་སྐོར་རྣམས་རྗེ་རྡོ་རྗེ་འཆང་ཀུན་དགའ་བཟང་པོ་ཡབ་སྲས་རྣམས་ཀྱིས་ཕྱོགས་གཅིག་ཏུ་བསྒྲིག་པར་མཛད་པའི་ལམ་འབྲས་པོ་ཏི་དམར་བསྡུས་སུ་གྲགས་པར་བཞུགས་པའི་ཆོས་ཀྱི་རྒྱལ་པོ་འཕགས་པ་རིན་པོ་ཆེས་མཛད་པའི་བདུད་རྩི་རིལ་བུ་བསྒྲུབ་ཚུལ་གྱི་ཡི་གེ་བདུད་རྩི་འབྱུང་བ་ཞེས་བྱ་བ་ལས་འདི་ལྟར་འབྱུང་སྟེ། བདུད་རྩི་འཁྱིལ་པ་ལ་ཕྱག་འཚལ་ལོ། །དངོས་གཞི་ལྔ་དང་། བརྡ་ལྔ་དང་། ཁ་བ་ཚེ་བ་རྡོ་རྗེ་དབུལ་བ་དང་། ཨ་ཀ་རུ་ནག ཀྱཻ་རྡོ་རྗེ་ལ་སོགས་པ་ཕྱོགས་སུ་བཀོད་ནས་བགེགས་སྡིག་པ་དྲི་མ་རྣམས་སྦྱངས་ནས། སྭ་བྷ་ཝས་སྟོང་པར་བསམ་པའི་ངང་ལས་སོ་སོའི་ས་བོན་ལས་སོ་སོ་བསྐྱེད་ནས། སོ་སོའི་རིགས་དང་མཐུན་པའི་ཡེ་ཤེས་བདུད་རྩིར་བྱིན་གྱིས་བརླབས་ལ། གཟུགས་སྦྱོང་ཞིང་སྐུའི་དངོས་གྲུབ་སྟེར་བའི་ངོ་བོར་གྱུར་ཏེ། ཨོཾ་ཨཱཿགྷོ་ཧཱུྃ་ཕཊ྄་སྭཱཧཱ་ལ་སོགས་པ་བརྗོད་དེ། ན་དང་ག་དང་དང་པོ་དང་། །དང་པོའི་ཤ་དང་གང་གི་མཐར། །ཤ་ལྔ་རྣལ་འབྱོར་པ་ཡིས་བཟའ། །འདི་དག་ཤ་ལྔའི་མཆོག་ཡིན་ཏེ། །རྒྱལ་བ་ཡབ་ལྔའི་ངོ་བོ་ཉིད། །དངོས་གྲུབ་རྒྱ་མཚོ་འགུགས་བྱེད་པའི། །ལྕགས་ཀྱུ་རྣམ་པ་ལྔ་ཡང་ཡིན། །རིགས་དང་དངོས་གྲུབ་གསལ་བ་ཡི། །སྒྲོན་མ་ལྔ་ཡང་འདི་ཡིན་ནོ། །ཨོཾ་ཨཱཿམཧཱ་པཉྩ་མྃ་ས་ཧཱུྃ་ཕཊ྄། ཞེས་བརྗོད་དོ། །དེ་བཞིན་དུ་ས་བོན་ལས་རྣམ་པར་སྣང་མཛད་གཏི་མུག་སྦྱོང་ཞིང་མེ་ལོང་ལྟ་བུའི་ཡེ་ཤེས་ཀྱི་རང་བཞིན་དུ་དམིགས་ལ། ཨོཾ་ཨཱཿབི་ཧཱུྃ་ཕཊ྄་ལ་སོགས་པ་བརྗོད་ནས་མི་བསྐྱོད་བརྟེན་པའི་རྣལ་འབྱོར་ལ་སོགས་པ་འདི། འདི་ལྔ་བདུད་རྩིའི་མཆོག་ཡིན་ཏེ། །རྒྱལ་བ་ཡུམ་ལྔའི་ངོ་བོ་ཉིད། །འཆི་མེད་ཚེ་དང་མཆོག་སྩོལ་བ། །བདུད་རྩི་རྣམ་པ་ལྔ་ཡིན་ནོ། །ཨོཾ་ཨཱཿམཧཱ་པཉྩ་ཨ་མྲྀ་ཏ་ཧཱུྃ་ཕཊ྄་སྭཱཧཱ། དེ་ནས་རྫས་གཞན་གྱི་དེ་ཉིད་གསུམ་ལས་བསྐྱེད་པ་ལས་འོད་འཕྲོས། སྣོད་བཅུད་དང་ཡེ་ཤེས་ཀྱི་བདུད་རྩི་ཚོགས་ལ་ཐིམ་པར་བསམ་ཞིང་། དེ་ཉིད་གསུམ་གྱི་བྱིན་གྱིས་བརླབས། གོང་བུ་བྱིན་གྱིས་བརླབས་པའི་སྐབས་ཏེ་དང་པོའོ། །རྡོ་རྗེ་པདྨ་རང་བཞིན་གྱིས། །སྟན་དང་གཏུན་གྱིས་རབ་སྦྱངས་པ། །སྣོད་གཅིག་བླུགས་ནས་ཇི་བཞིན་དུ། །བསྐྱེད་ནས་སྔར་བཞིན་བྱིན་གྱིས་བརླབས། །ཁྱད་པར་ཡང་ནི་འདི་ཡིན་ནོ། །ཨོཾ་ཨཱཿགོ་གོ་རུ་མྃ་ས་ཧཱུྃ་ཕཊ྄་སྭཱཧཱ། ཨོཾ་ཨཱཿཀུ་ཀུ་རུ་མྃ་ས་ཧཱུྃ་ཕཊ྄་སྭཱཧཱ། ཨོཾ་ཨཱཿད་ད་དྷ་མྃ་ས་ཧཱུྃ་ཕཊ྄་སྭཱཧཱ། ཨོཾ་ཨཱཿཧ་ཧསྟི་མྃ་ས་ཧཱུྃ་ཕཊ྄་སྭཱཧཱ། ཨོཾ་ཨཱཿན་ན་ར་མྃ་ས་ཧཱུྃ་ཕཊ྄་སྭཱཧཱ། ཨོཾ་ཨཱཿབི་ཏ་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿར་ཀ་ཏ་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿཤུ་ཀྲ་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿམསྟི་ཀ་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿམུ་ཏྲ་ཨ་མྲྀ་ཏ་ཧཱུྃ་ཕཊ྄་སྭཱཧཱ། ས་བོན་སོ་སོའི་ཡེ་ཤེས་ཀྱང་། །སོ་སོར་བསྐྱེད་ཅིང་བྱིན་རླབས་ནས། །ཨོཾ་ཨཱཿབྲུྃ་ཨཱ་དརྵ་ཛྙཱ་ན་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿས་མ་ཏ་ཛྙཱ་ན་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿཛྲིཾ་པྲདྱ་བཀྵེ་ཛྙཱ་ན་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿཁྃ་ཀྲི་ཏྱ་ཨ་ནུཥྠ་ན་ཨ་མྲྀ་ཏ་ཧཱུྃ་ཕཊ྄་སྭཱཧཱ། ཨོཾ་ཨཱཿཧཱུྃ་དྷརྨཱ་དྷཱ་ཏུ་ཛྙཱ་ན་ཨ་མྲྀ་ཏ་ཧཱུྃ་ཕཊ྄་སྭཱཧཱ། རྣམས་སོ། །ཕྱེ་མ་བྱིན་གྱིས་བརླབས་པའི་སྐབས་ཏེ་གཉིས་པའོ། །མྱོས་བྱེད་ཚ་བ་ཉིང་ཁུ་རུ། །བྱས་པ་ལ་སོགས་ལྡེ་གུར་བྱ། །ཡོངས་སུ་རྫོགས་པར་བསྐྱེད་ནས་ནི། །སྔར་བཞིན་བྱིན་གྱིས་བརླབ་པར་བྱ། །ལྡེ་གུ་བྱིན་གྱིས་བརླབས་པའི་སྐབས་ཏེ་གསུམ་པའོ། །དེ་ནས་རིལ་བུར་བྱས་ལ། སྔར་བཞིན་བསྐྱེད་ཅིང་བྱིན་གྱིས་བརླབས་ལ། ཨོཾ་གྱིས་བྱིན་གྱིས་བརླབས་པ་ཡིས། །ཁ་དོག་ཕུན་སུམ་ཚོགས་གྱུར་ཅིང་། །སྐུ་ཡི་རྡོ་རྗེ་སྤྱན་དྲངས་ནས། །རྣལ་འབྱོར་ལུས་ཀྱི་དངོས་གྲུབ་འགྱུར། །ཨཱཿཡིས་བྱིན་གྱིས་བརླབས་པ་ཡིས། །ཕུན་སུམ་ཚོགས་པའི་རོ་ལྡན་ཞིང་། །གསུང་གི་རྡོ་རྗེ་སྤྱན་དྲངས་ནས། །རྣལ་འབྱོར་ངག་གི་དངོས་གྲུབ་འགྱུར། །ཧཱུྃ་གིས་བྱིན་གྱིས་བརླབས་པ་ཡིས། །ནུས་པ་ཕུན་སུམ་ཚོགས་གྱུར་ཅིང་། །ཐུགས་ཀྱི་རྡོ་རྗེ་སྤྱན་དྲངས་ནས། །རྣལ་འབྱོར་སེམས་ཀྱི་དངོས་གྲུབ་འགྱུར། །ཧ་ཡིས་ཁ་དོག་འཕྲོག་པར་བྱེད། །འཕྲོགས་ནས་འཕགས་པ་མཆོད་བྱེད་ཅིང་། །སེམས་ཅན་ཐམས་ཅད་ཚིམ་བྱེད་པའི། །ཁ་དོག་དམ་པར་བྱིན་གྱིས་བརླབས། །ཧ་ཧ་ཧ། ཧོས་ནི་དྲི་ནི་འཇིག་པར་བྱེད། །བཤིགས་ནས་འཕགས་པ་མཆོད་བྱེད་ཅིང་། །སེམས་ཅན་ཐམས་ཅད་ཚིམ་བྱེད་པའི། །དྲི་མཆོག་ལྡན་པར་བྱིན་གྱིས་རློབས། །ཧོཿཧོཿཧོཿཧོཿཧྲཱིཿནི་ནུས་པ་འཇིག་པར་བྱེད། །བཤིག་ནས་འཕགས་པ་མཆོད་བྱེད་ཅིང་། །སེམས་ཅན་ཐམས་ཅད་ཚིམ་བྱེད་པའི། །ནུས་མཆོག་ལྡན་པར་བྱིན་གྱིས་རློབས། །ཧྲཱིཿཧྲཱིཿཧྲཱིཿཧྲཱིཿདེ་ནས་ཚེ་བསྒྲུབ་པའི་ཕྱིར་ཚེ་དཔག་མེད་ཡབ་ཡུམ་གྱི་འདུས་སྦྱོར་ལས་བྱུང་བའི་བདུད་རྩིར་བྱིན་གྱིས་བརླབས་པར་བསམ་ཞིང་། སྔགས་སོ་སོའི་མཐར། ཨ་ཡུ་པུཥྚིཾ་ཀུ་རུ་ཨོཾ་དང་། ཨོཾ་པུཎྱའི་བཟླས་པ་མང་དུ་བྱའོ། །ཐོག་མར་ཞི་བའི་སྦྱིན་སྲེག་བྱ། །རྫོགས་ནས་རྒྱས་པའི་སྦྱིན་སྲེག་བྱ། །ཕུད་ཀྱིས་མཆོད་ནས་སླར་ཡང་ནི། །ཞི་བས་ལྷག་ཆད་ཉེས་པ་སྦྱངས། །བདུད་རྩི་འབྱུང་བ་ཞེས་བྱ་བ་འཕག